MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om oprettelse af et europæisk jernbaneagentur

2002/0024 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om oprettelse af et europæisk jernbaneagentur

1- BAGGRUND

Dato for oversendelse af forslaget til Europa-Parlamentet og Rådet: (dokument KOM(2002) 21 endelig - 2002/0022 (COD) KOM(2002) 22 endelig - 2002/0023 (COD) KOM(2002) 23 endelig - 2002/0024 (COD) KOM(2002) 25 endelig - 2002/0025 (COD)): // 25.1.2002

Dato for udtalelse fra Det Europæiske Økonomiske og Sociale Udvalg: // 19.9.2002

Dato for udtalelse fra Europa-Parlamentet under førstebehandlingen: // 14.1.2003

Dato for oversendelse af det ændrede forslag: // Intet

Dato for vedtagelse af den fælles holdning: // 25.6.2003

2- FORMÅLET MED KOMMISSIONENS FORSLAG

Det drejer sig om fire indbyrdes forbundne lovforslag:

- Et forslag om ændring af direktiv 91/440 med henblik på at udvide adgangsrettighederne til infrastrukturen til også at omfatte jernbanegodstjenester inden for en medlemsstat og med henblik på at fremskynde åbningen af markedet.

- Et forslag til direktiv om jernbanesikkerhed, som tager sigte på at fastlægge grundelementerne i sikkerhedssystemerne for infrastrukturforvaltere og jernbanevirksomheder. Det drejer sig om at udvikle en fælles sikkerhedsstrategi og at indføre et fælles system for sikkerhedscertifikaternes udstedelse, indhold og gyldighed. Endelig drejer det sig om at indføre princippet om uafhængige tekniske undersøgelser i tilfælde af ulykker, således som det er sket i de andre sektorer.

- Et forslag til forordning om oprettelse af et europæisk jernbaneagentur, som skal yde teknisk bistand i forbindelse med arbejdet med interoperabilitet og sikkerhed. Agenturet skal dels udarbejde fælles sikkerhedsstandarder samt udvikle og forvalte et system til kontrol af sikkerhedsniveauet, dels på længere sigt forvalte systemet for etablering, registrering og kontrol af tekniske specifikationer for interoperabilitet.

- En ændring af direktiv 96/48/EF og 2001/16/EF om interoperabilitet. Ud over de nødvendige tilpasninger som følge af de foregående forslag drejer sig det sig hovedsagelig om at sikre, at der er sammenhæng mellem gyldighedsområderne for henholdsvis det net, hvortil der skal gives adgang, og det net, på hvilket reglerne om interoperabilitet skal finde anvendelse.

3- BEMÆRKNINGER TIL DEN FÆLLES HOLDNING

3.3 Forslag til Europa-Parlamentets og Rådets forordning om oprettelse af et europæisk jernbaneagentur

Vurdering af Europa-Parlamentets udtalelse

De vigtigste af Europa-Parlamentets ændringsforslag, om hvilke Kommissionen havde afgivet en positiv udtalelse, er blevet bibeholdt i den fælles holdning, idet der dog er foretaget enkelte redaktionelle ændringer, som ikke berører indholdet.

Rådet har navnlig godkendt (artikel 3) den af Europa-Parlamentet foreslåede ordning med, at sektoren skal repræsenteres i agenturets bestyrelse, men har tilføjet, at passagererne skal repræsenteres i bestyrelsen (ændringsforslag 2, 5 og 35) og i arbejdsgrupperne (ændringsforslag 14). Rådet har dog præciseret kriterierne for deres repræsentativitet.

Derimod har Rådet ikke, som Europa-Parlamentet, bibeholdt den af Kommissionen foreslåede sammensætning af bestyrelsen, men har fastsat, at der skal være en repræsentant for hver medlemsstat ligesom i de øvrige af transportsektorens agenturer (artikel 26).

Med hensyn til spørgsmålet om, hvorvidt repræsentanterne for sektorens arbejdstagere skal deltage direkte i arbejdsgrupperne, har Rådet foretrukket at bibeholde Kommissionens oprindelige forslag om en konsultationsordning (artikel 4). Vilkårene for denne konsultation er dog blevet forbedret for såvel arbejdsmarkedets parter som for repræsentanterne for godskunderne og passagererne. Kommissionen havde støttet Europa-Parlamentets ændringsforslag 14, som går ud på, at repræsentanter for arbejdstagerorganisationerne, når det drejer sig om den del af agenturets arbejdsopgaver, som har direkte indvirkning på arbejdstagernes arbejdsvilkår, sundhed og sikkerhed, kan deltage i de relevante arbejdsgrupper (ud over den formelle konsultation af arbejdsmarkedets parter, der er fastsat i artikel 4). Rådets tekst kan dog accepteres, for så vidt som vilkårene for konsultationen er blevet forbedret.

Endvidere har Rådet i sin fælles holdning i vid udstrækning bibeholdt formuleringen i artikel 30 med hensyn til den administrative direktørs opgaver og beføjelser (ændringsforslag 31), i artikel 31 med hensyn til hans udnævnelse (ændringsforslag 32) og i artikel 33 med hensyn til agenturets besøg i medlemsstaterne (ændringsforslag 37).

Med hensyn til de finansielle og budgetmæssige aspekter skal det bemærkes, at det endnu ikke har været muligt at tage fuldt hensyn til den nye almindelige finansforordnings ikrafttræden den 1. januar 2003, til trods for Europa-Parlamentets ændringsforslag herom. Desuden er nye generelle retningslinjer for agenturerne i færd med at blive vedtaget [6] som følge af Kommissionens forslag om ændring af agenturernes grundretsakter (KOM(2002) 406 endelig) efter vedtagelsen af den nye finansforordning. Under andenbehandlingen må bestemmelserne i forordningen om oprettelse af jernbaneagenturet derfor bringes i overensstemmelse med de standardbestemmelser, som herefter vil være gældende.

[6] Europa-Parlamentets udtalelse under førstebehandlingen, vedtaget den 27. marts 2003.

Rådet har ikke godkendt forslaget om to rådgivende udvalg for de nationale sikkerhedsmyndigheder og for undersøgelsesorganerne (ændringsforslag 19), som Kommissionen havde afvist, eftersom disse organer efter den nye udformning af artikel 3 har mulighed for at deltage direkte i det arbejde, der udføres af agenturet. Desuden har agenturet fortsat til opgave at etablere et netværk mellem disse organer for at lette deres samarbejde.

Hvad agenturets arbejdssprog (artikel 35) angår, har Rådet overtaget den gældende tekst for det europæiske agentur for luftfartssikkerhed i stedet for den af Europa-Parlamentet foreslåede løsning (ændringsforslag 38).

Nye bestemmelser indført af Rådet

Rådet har ønsket at udvide agenturets beføjelser med hensyn til arbejdsvilkårene for det personale, der udfører sikkerhedsopgaver (artikel 12, litra e)). Kommissionen hilser denne tilføjelse velkommen.

4- KONKLUSIONER

Kommissionen støtter den fælles holdning.

Med hensyn til agenturet ønsker Kommissionen dog at henlede opmærksomheden på den snarlige vedtagelse af standardbestemmelserne om samtlige agenturer som følge af den nye finansforordnings ikrafttræden.

5- ERKLÆRINGER FRA KOMMISSIONEN

Kommissionen har afgivet følgende erklæringer til mødeprotokollen for samlingen i Rådet (transport) den 28. marts 2003:

- Kommissionen vil inden udgangen af 2003 forelægge Europa-Parlamentet og Rådet et forslag om indførelse af et europæisk førerbevis for lokomotivførere. Endvidere støtter Kommissionen fuldt ud det arbejde, der i øjeblikket udføres af arbejdsmarkedets parter inden for rammerne af den europæiske sociale dialog, jf. traktatens artikel 139, vedrørende harmoniseringen af køre- og hviletider for lokomotivførere og togpersonale

- Kommissionen erklærer, at det europæiske jernbaneagenturs endelige budgetbehov beror på en klar aftale mellem Rådet og Europa-Parlamentet om agenturets beføjelser. Disse behov, som har været genstand for en foreløbig vurdering i den finansieringsoversigt, der er knyttet som bilag til forordningsforslaget, skal udmøntes i de årlige budgetanmodninger, som Kommissionen forelægger for Rådet og Europa-Parlamentet i deres egenskab af budgetmyndighed. Der kan først foretages et præcist skøn over disse behov for 2004-2006, når proceduren for fælles beslutningstagning er afsluttet

- De procedurer, der er fastsat i artikel 8, stk. 4 og 5, i direktivet om sikkerhed, udgør ikke en ordning med forudgående tilladelse.